Elottelanaka,
Yinsa khuwaaruma anakhiyoni awe yoori apakhire mmwaatiya alokoze eette kaapu kiina,
wakathi ye aari oleezananaavo atthu.
Paata ya owaaleeza atthu,
khuwela vamwaako yoori alompe.
Khuripa ye ari attaaphale otthwe,
ila wakathi aya opule mwaatiya waari peetiwene na vathi,
weettaka opiiwa ti mawipi venkivene maana pheevo eetta wiinyula.
Lifwajiri,
Yinsa khusala eetta attaaphale aarivo anakhiyoni awe eettettaka vatulu wa maati.
Noomoona eettaka weettetta vatulu wa maati yo khwiiya oosuthuwa khulupa yoori:
“Opu nshitapehe!”
Yo khusala anyakula na woova.
Ila Yinsa khuwooza yoori:
“Mwiminyale!
Ti miiyo.
Mwihoove!”
Khujipu Pheeturu yoori:
“Nkhama ti weeyo khweele Mbwana,
okirume kite attaapho oriivo,
keettettaka vatulu wa maati.”
Yinsa khunjipu,
araka:
“Ote.”
Aphano Pheeturu khulaamo mmwaatiya,
khusala eettetta vatulu wa maati eettaka phantte etile aariiwo Yinsa.
Paata ya woona khiima pheevo etile yaari ovumaazo,
khoova khusala azama vattiitthivattiitthi,
eettaka onyakula araka:
“Mbwana,
okuusuru!”
Nasaapiru Yinsa khookola nkhono awe khunkholelela.
Khumuuza yoori:
“Ntthu woopushuwa amini,
ohaaminaka mwaasa aya niini?”
Paata ya owela mmwaatiya,
pheevo etile khwiisha.
Apale aari mmwaatiya khumwaaputu alupaka yoori:
“Khweele weeyo o Mwaana wa Nluku.”
Yinsa oniwaavonisa atthu nti wa Jenezare
Paata ya olokha pahari,
khufiya Jenezare.
Wakathi atthu a mmuti mphule anjuwiyeevo yoori ti Yinsa,
khumwazela hapari mmuti mphule wooshimo,
atthu akina khusala awaatana alwele aya.
Anvekelaka yoori nenkawu asape nshaka la ajapi yawe;
ooshi asapiyeeyo khuvona.